## Rješenje kojim se utvrđuje da je za trgovačko društ­vo Jadran-produkt d.o.o. Zagreb prijenosom 121.152 dionice javnog dioničkog društva Jadran d.d. TMN, Zagreb na račun ...

### NN 112/2006 (16.10.2006.), Rješenje kojim se utvrđuje da je za trgovačko društ­vo Jadran-produkt d.o.o. Zagreb prijenosom 121.152 dionice javnog dioničkog društva Jadran d.d. TMN, Zagreb na račun ...

# HRVATSKA AGENCIJA ZA NADZOR FINANCIJSKIH USLUGA

**2482**

Temeljem odredbe članka 15. stavka 1. točka 10. i članka 8. stavak 1. Zakona o
Hrvatskoj agenciji za nadzor financijskih usluga (»Narodne novine« broj 140/05)
te članka 32. stavka 7. Zakona o preuzimanju dioničkih društava (»Narodne
novine« broj 84/02, 87/02 i 120/02), Uprava Hrvatske agencije za nadzor
financijskih usluga, u predmetu utvrđivanja nastanka obveze na objavljivanja
ponude za preuzimanje trgovačkog društva JADRAN d.d. TMN, Zagreb, Tomislavova
11, na sjednici održanoj 5. listopada 2006. godine donijela je

## RJEŠENJE

1. Utvrđuje se da je za trgovačko društvo JADRAN-PRODUKT d.o.o., Zagreb,
Tomislavova 11, prijenosom 121.152 dionice javnog dioničkog društva JADRAN d.d.
TMN, Zagreb, Tomislavova 11, na račun vrijednosnih papira u Središnjoj
depozitarnoj agenciji, dana 27. lipnja 2003. godine, nastala obveza
objavljivanja ponude za preuzimanje toga društva.
2. Trgovačko društvo JADRAN-PRODUKT d.o.o., Zagreb, Tomislavova 11, obvezno je
ponudu za preuzimanje uputiti svim preostalim dioničarima javnog dioničkog
društva JADRAN d.d. TMN, Zagreb, Tomislavova 11, koji su vlasnici dionica s
pravom glasa.
3. Sukladno odredbi članka 6. stavak 3. Zakona o preuzimanju dioničkih društava,
dok trgovačko društvo JADRAN-PRODUKT d.o.o., Zagreb, Tomislavova 11, ne provede
postupak preuzimanja javnog dioničkog društva JADRAN d.d. TMN, Zagreb,
Tomislavova 11, njegove dionice i dionice osoba koje s njim zajednički djeluju
ne daju pravo glasa.
4. Nalaže se trgovačkom društvu JADRAN d.d. TMN, Zagreb, Tomislavova 11, da ovo
rješenje dostavi dioničarima društva ili omogući dostavu rješenja putem
Središnje depozitarne agencije d.d. Zagreb, Heinzelova 62a, u roku od 15 dana od
dana zaprimanja rješenja.
5. Nalaže se trgovačkom društvu JADRAN-PRODUKT d.o.o., Zagreb, Tomislavova 11,
da u roku od 5 dana od dana zaprimanja rješenja, plati administrativnu pristojbu
u iznosu od 2.000,00 kuna u korist državnog proračuna i naknadu u iznosu od
20.000,00 kuna u korist žiro-računa Hrvatske agencije za nadzor financijskih
usluga broj 2390001-1100329373, jer će u protivnom navedeni iznosi biti
naplaćeni prisilnim putem.
6. Ovo rješenje objavit će se u »Narodnim novinama«.

```
Obrazloženje
```

I/ Hrvatska agencija za nadzor financijskih usluga (dalje u tekstu: Agencija)
provela je sukladno odredbama članka 32. Zakona o preuzimanju dioničkih društava
(»Narodne novine« broj 84/02, 87/02 i 120/02, dalje u tekstu: Zakon), postupak
nadzora nad stjecanjem dionica trgovačkog društva JADRAN d.d. TMN, Zagreb,
Tomislavova 11 (dalje u tekstu: Izdavatelj).
II/ Uvidom u predmet Agencije, klasa: 450-08/06-01/34, utvrđeno je sljedeće:
Izdavatelj je javno dioničko društvo, sukladno odredbama članka 114. stavak 1.
točka 2. Zakona o tržištu vrijednosnih papira (»Narodne novine« broj 84/02) i
članka 14. Pravilnika o sadržaju i obliku financijskih i poslovnih izvješća
javnih dioničkih društava (»Narodne novine« broj 118/03).
Uvidom u podatke sudskog registra na internetu utvrđeno je da temeljni kapital
Izdavatelja iznosi 52.068.000,00 kuna.
Uvidom u podatke Središnje depozitarne agencije d.d., Zagreb, utvrđeno je da
Izdavatelja ima više od 100 dioničara.
Uvidom u podatke Središnje depozitarne agencije d.d., Zagreb, utvrđeno je da je
dana 27. lipnja 2003. godine, izvršen prijenos 121.152 dionice Izdavatelja, s
računa vrijednosnih papira trgovačkog društva GAP-NET d.o.o., Zagreb, Florijana
Andrašeca 14, na račun vrijednosnih papira trgovačkog društva JADRAN-PRODUKT
d.o.o., Zagreb, Tomislavova 11, a koje dionice daju 69,80% učešća u temeljnom
kapitalu Izdavatelja, odnosno 69,84% ukupnog broja glasova koje daju dionice
Izdavatelja s pravom glasa.
Uvidom u Ugovor o kupoprodaji dionica koji je trgovačko društvo JADRAN-PRODUKT
d.o.o., Zagreb, Tomislavova 11, na zahtjev Agencije dostavilo dana 2. lipnja
2006. godine, utvrđeno je da je isti sklopljen dana 30. lipnja 2003. godine,
između trgovačkog društva JADRAN-PRODUKT d.o.o., Zagreb, Tomislavova 11 i
trgovačkog društva GAP-NET d.o.o., Zagreb, Florijana Andrašeca 14, a predmet
kupoprodaje je 121.152. dionice Izdavatelja.
III/ Odredbom članka 4. stavak 1. Zakona, propisano je da osoba koja stekne
dionice izdavatelja kojima, zajedno s dionicama koje već ima, prelazi prag od
25% od ukupnog broja glasova koje daju dionice izdavatelja s pravom glasa
obvezna je o stjecanju bez odgode obavijestiti izdavatelja, Agenciju i javnost
te objaviti ponudu za preuzimanje pod uvjetima i na način određen Zakonom.
Obzirom da je sukladno odredbi članka 127. stavak 2. ZTVP, vlasnik
nematerijaliziranog vrijednosnog papira osoba na čije ime glasi račun
vrijednosnih papira kod Središnje depozitarne agencije na kojem je ubilježen
nematerijaliziran vrijednosni papir, to je, u konkretnom slučaju, dana 27.
lipnja 2006. godine, prijenosom 121.152 dionice Izdavatelja, na račun
vrijednosnih papira društva JADRAN-PRODUKT d.o.o., Zagreb, Tomislavova 11,
sukladno odredbi članka 4. stavak 1. Zakona, za to društvo obveza objavljivanja
ponude za preuzimanje Izdavatelja.
Sukladno odredbi članka 13. stavak 1. Zakona, ponuditelj je obvezan u roku od 30
dana od dana nastanka obveze objavljivanja ponude za preuzimanje, podnijeti
Agenciji zahtjev za odobrenje objavljivanja ponude za preuzimanje, ponudu i
isprave iz članka 12. stavak 2. Zakona.
Budući da trgovačko društvo JADRAN-PRODUKT d.o.o., Zagreb, Tomislavova 11, nije
sukladno odredbi članka 13. stavak 1. Zakona, Komisiji za vrijednosne papire
Republike Hrvatske niti Agenciji, kao pravnom sljedniku Komisije za vrijednosne
papire Republike Hrvatske, podnijelo zahtjev za odobrenje objavljivanja ponude
za preuzimanje, ponudu i isprave iz članka 12. stavak 2. Zakona, niti je
objavilo ponudu za preuzimanje Izdavatelja, Agencija je pismenima od dana 13.
lipnja, 10. srpnja i 02. kolovoza 2006. godine, pozvala trgovačko društvo
JADRAN-PRODUKT d.o.o., Zagreb, Tomislavova 11, da se očituje o izvršavanju
nastale obveze na objavljivanje ponude za preuzimanje Izdavatelja.
Trgovačko društvo JADRAN-PRODUKT d.o.o., Zagreb, Tomislavova 11, nije se
očitovalo niti na jedno pismeno Agencije.
IV/ Dana 1. rujna 2006. godine, Agencija je započela upravni postupak po
službenoj dužnosti radi donošenja rješenja iz članka 32. stavak 7. Zakona te je
sukladno odredbi članka 135. stavak 1., u vezi s odredbom članka 8. stavka 1.
Zakona o općem upravnom postupku (»Narodne novine« broj 53/91 i 103/96 – Odluka
Ustavnog suda Republike Hrvatske, broj Us-248/94) te članka 32. stavak 1.
Zakona, pismenom od dana 11. rujna 2006. godine, pozvala trgovačko društvo
JADRAN-PRODUKT d.o.o., Zagreb, Tomislavova 11, da se u roku od sedam dana od
dana zaprimanja pismena, očituje o naprijed navedenim činjenicama te izvršavanju
obveze na objavljivanje ponude za preuzimanje Izdavatelja.
Navedeno pismeno Agencije, trgovačko društvo JADRAN-PRODUKT d.o.o., Zagreb,
Tomislavova 11, zaprimilo je dana 14. rujna 2006. godine. Ostavljeni rok za
očitovanje istekao je dana 21. rujna 2006. godine. Do danas Agencija nije
zaprimila zatraženo očitovanje.
V/ Odredbom članka 32. stavka 7. Zakona, propisano je da ako osoba koja je
obvezna objaviti ponudu za preuzimanje, to ne učini u zakonskom roku, Agencija
će postojanje njezine obveze na objavljivanje ponude za preuzimanje utvrditi
rješenjem, koje će dostaviti izdavatelju, dioničarima putem izdavatelja, odnosno
depozitara, depozitaru i burzi ili uređenom javnom tržištu na kojem su uvrštene
dionice izdavatelja, te je slijedom svega naprijed navedenoga, valjalo riješiti
kao u točki 1. i 2. izreke rješenja.
VI/ Sukladno odredbi članka 4. stavak 1. točka 4. Pravilnika o vrsti i visini
naknada i administrativnih pristojbi Hrvatske agencije za nadzor financijskih
usluga (»Narodne novine« broj 45/06), trgovačko društvo JADRAN-PRODUKT d.o.o.,
Zagreb, Tomislavova 11, obvezno je platiti administrativnu pristojbu i naknadu
pa je riješeno kao u točki 5. izreke rješenja.
VII/ Temeljem odredbe članka 8. stavak 3. Zakona o Hrvatskoj agenciji za nadzor
financijskih usluga, ovo Rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog Rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku od 30 dana od dana
primitka ovog Rješenja.

Klasa: UP/I-450-08/06-10/42
Urbroj: 326-111/06-02
Zagrebu, 5. listopada 2006.

Predsjednik Uprave
**Ante Samodol**, v. r.

Rješenje, NN 112/2006-2482
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)